
# "Йолдызлар сәламе": өлкәннәр каушады, яшьләр сынатмады!

Моннан 20 ел элек татар эстрадасында “Йолдызлар сәламе” дигән проект бар иде. Аның авторы – Татарстанның атказанган сәнгать эшлеклесе Алмаз Хәмзин. Һәм менә ике дистә елдан соң, проект Р.Ваһапов фонды ярдәме белән кабат сәхнәгә кайтты.

Башка эшләрем калса кала, әмма мин бу концертны күрергә тиеш дип филармониягә юл тоттым. Өстәвенә Алмаз абый Хәмзин реклама ролигында “кызык булмаса, чакырып та тормас идем” дип алдан ук кызыктырып куйды. Дөресен әйтим, эстрада дөньясында мондый тамашаның булганы юк иде әле, чөнки бер сәхнә өч буын татар артистларын берләштерде.

Концертны Алмаз абый үзе алып барды. Тамашаны үзе язган “Чишмәләр” җыры белән башлап җибәрде. Җырлары гына түгел, тыңлап туймаслык аһәңле шигырьләр дә яңгырады бу кичәдә.

Концертта өч бүлек һәм ике тәнәфес булды. Ике тәнәфесле концерт булгач, озак барыр дип борчылган идем. Юкка борчылганмын икән, өч сәгатьлек концерт әле җитми дә калды сыман тоелды.

“Дәрьялар” дип аталган беренче бүлектә халкыбызның мәшһүр артистлары чыгыш ясады. Алар арасында Зөһрә Шәрифуллина, Рәбига Сибгатуллина, Миңгол Галиев, Газинур Фарукшин, Искәндәр Биктаһиров, Зәйнәб Фәрхетдинова, Азат Тимершәех бар иде. Аларны тамашачы озаклап, үз итеп, яратып алкышлады, чөнки сәхнәдә сирәк күренәләр. “Арабыздан бик күп артистлар китте, без хәзер санаулы гына калдык”, - ди Зөһрә апа да.

Татарның бер төркем талантлы баянчысын бер сәхнәгә җыю да күңелле күренеш. Олпат җырчыларга - Кирам Сатиев, Фәрит Хатыйпов, Азат Хәлимов, Ринат Вәлиев, яшьләргә - Илнур Ганиев, Әлфис Галиуллин, Ильяс Шәрипов уйнады. Газинур Фарукшин белән Азат Тимершәехның сәхнәгә зал аша җырлап менүе дә шәп булды. Уйлап карасаң, монда тирән мәгънәгә ята: бу җырчылар - заманында халык арасыннан чыгып күтәрелгән егетләр. Ә бит хәзерге яшьләрнең бик сирәге генә шулай халык арасында җырлый. Бу өлеш тамашачы күңеленә хуш килде, Газинур абый белән Азат абыйны дәррәү алкышлап сәхнәгә озаттылар.

Беренче бүлекнең тагын бер үзенчәлеге – концертның махсус кунагы Флера Сөләйманова. Флера апаның аяклары авыртуын беләбез, тик моңа да карамастан ул тамашачысы белән очрашуга килгән. Аны күрүгә, күзгә шатлык яшьләре бәреп чыкты. Аны сәхнә түрендәге урындыкка утырттылар. Яраткан җырчысын тамашачы басып алкышлады. Флера апа ике җыр башкарды. Аның легендар булган “Әниемә” җырын Марсель Вәгыйзов җырлады. Флера апаның да җырлавын ишетәсе килгән иде, тик Марсель никтер бу җырны үзе генә башкарып чыкты...

Алмаз абый: “Беренче бүлектә чыгыш ясаган “Дәрьялар”дан соң, икенче һәм өченче бүлектә җырлаячак артистлар каушап калмасмы икән, дигән шигем бар”, - дигән иде. Әмма киресенчә булды. Өлкән буын каушады, кайберләре җырлаганда сүзләрен онытты. Тик бу олыгаю белән бәйле. 70-80 яшьтә сәхнә тотып кара әле син! Бүгенге яшьләргә шундый көннәргә җитәргә язсын дип телисе килә.

“Диңгез-елгалар” дип аталган икенче бүлек җанлырак булды. Бәлки бу җырларга, җырларның баянга гына түгел, ә аранжировкага нигезләнүенә бәйледер. Бу өлештә Резидә Шәрәфиева, Равил Галиев, Алсу Абульханова, Марсель Вәгыйзов, Илһам Вәлиев җырлады. Алар 90нчы еллардагы җырларны башкарды. Кемдер балачагына, кемдер яшьлегенә кайтып килгәндәй булды. Нигә бу бүлектәге җырчылар шулай аз булды соң дисәм, программада язылган өч җырчы килмәгән икән. ИлСаф, Сиринә Зәйнетдинова, Алия Хәмзина авырып киткән. Кызганыч, әлбәттә...

“Чишмәләр” исемле өченче бүлектә Гөлсирин Абдуллина, Азат Абитов, Рәнис Габбазов, Илнар Миранов, Рөстәм Насыйбуллин, Сөмбел Заһидуллина җырлады. Бу – бүгенге заман эстрадасының иң үрнәк яшь җырчылары. Бер-берсенә бөтенләй охшамаган тавышлар, әмма барысы да талантлы һәм профессиональ. Боларның киләчәге бар һәм бик якты күренә. “Чишмәләр” бүлеген Зәйнәб Фәрхетдинованың тәмамлавы көтелмәгән булды.

Өч бүлек тә үзенә күрә матур узды. Шулай да беренче бүлек йөрәккә якынрак булды кебек. Зөһрә апа әйтмешли, өлкән буын сирәгәйде, шуңа күрә өлкән артистларны сәхнәдә күрү – зур бәхет. Алда аларның тагын бик күп чыгышлары булсын иде.

Алмаз абый бу концертка 70ләп артистны кертергә теләвен әйткән иде. Ул исемлек белән тагын 2-3 концерт куярга була. Шулай булгач, проект дәвамлы булачак дип ышанасы килә. Иң мөһиме – Ваһапов фонды ярдәм итсен. Әнә бит бергә алынгач, нинди масштаблы проект башкарып чыкканнар!

Шуны да әйтергә кирәк, Ваһапов фонды быел “Йолдызлар сәламе” концерты белән 18нче сезонга аяк басты. Уңышлы ел булсын!


Эльвира Шакирова

Следите за самым важным и интересным в Telegram-каналеТатмедиа

## Нет комментариев
"Йолдызлар сәламе": өлкәннәр каушады, яшьләр сынатмады!